Vrou in polisiestasie doodgeskietArgieffoto: SAPD ŉ Vrou is Sondagmiddag vermoedelik deur ŉ polisiebeampte in die Greylingstad-polisiestasie in Mpumalanga doodgeskiet. Moses Dlamini, nasionale woordvoerder van die onafhanklike polisieondersoek-direktoraat (Opod), het aan Maroela Media bevestig dat die voorval deur Opod ondersoek word. Volgens Dlamini het die vrou Sondag die polisiestasie met ŉ windbuks binnegegaan. “Sy is binne die polisiestasie doodgeskiet ná sy vermoedelik die wapen op die polisie gerig het,” het Dlamini gesê. Die nadoodse ondersoek sou Dinsdag gedoen word, maar is volgens Dlamini vertraag omdat die hospitaal nie die liggaam na die lykshuis in Germiston gebring het nie. “Die nadoodse ondersoek word deur die forensiese en patologiedienste gedoen en is buite Opod se beheer,” het Dlamini gesê. Die naam van die vrou kan nog nie bevestig word nie. Dlamini het gesê meer inligting rakende die voorval, soos hoekom die vrou met ŉ windbuks die polisiestasie binnegegaan het, sal deur die ondersoek aan die lig gebring word.